## Základná škola s materskou školou Malachov, Banícka 52, 974 05 Malachov

**Školský poriadok**

Školský poriadok je súhrn noriem spolužitia celého školského kolektívu žiakov, učiteľov a správnych zamestnancov. Jeho uplatňovanie v praxi v podstatnej miere prispieva k poslaniu školy. Dôsledné plnenie týchto zásad v praktickom živote školy je základnou povinnosťou každého žiaka.

**Práva a povinnosti žiaka a jeho zákonného zástupcu alebo zástupcu zariadenia**

**(školský zákon – 245/2008)**

1. **Žiak má právo na**
2. Rovnoprávny prístup ku vzdelávaniu
3. Bezplatné vzdelanie v základných školách a stredných školách
4. Bezplatné vzdelanie pre päťročné deti pred začiatkom plnenia povinnej školskej dochádzky v materských školách
5. Vzdelanie v štátnom jazyku a materinskom jazyku v rozsahu ustanovenom týmto zákonom
6. Individuálny prístup rešpektujúci jeho schopnosti a možnosti, nadanie a zdravotný stav v rozsahu ustanovenom týmto zákonom
7. Bezplatné zapožičiavanie učebníc a učebných textov na povinné vyučovacie predmety
8. Úctu k jeho vierovyznaniu, svetonázoru, národnostnej a etnickej príslušnosti
9. Poskytovanie poradenstva a služieb spojených s výchovou a vzdelávaním
10. Výchovu a vzdelávanie v bezpečnom a hygienicky vyhovujúcom prostredí
11. Organizáciu výchovy a vzdelávania primeranú jeho veku, schopnostiam, záujmom, zdravotnému stavu a v súlade so zásadami psychohygieny
12. Úctu k svojej osobe a na zabezpečenie ochrany proti fyzickému, psychickému a sexuálnemu násiliu
13. Na slobodnú voľbu voliteľných a nepovinných predmetov v súlade so svojimi možnosťami, záujmami a záľubami v rozsahu ustanovenom vzdelávacím programom
14. Na informácie týkajúce sa jeho osoby a jeho výchovno-vzdelávacích výsledkov
15. Na individuálne vzdelávanie za podmienok ustanovených týmto zákonom podľa §24
16. Dieťa so špeciálnymi výchovno-vzdelávacími potrebami alebo žiak so špeciálnymi výchovno-vzdelávacími potrebami má právo na výchovu a vzdelávanie s využitím špecifických foriem a metód, ktoré zodpovedajú jeho potrebám a na vytvorenie nevyhnutných podmienok, ktoré túto výchovu a vzdelávanie umožňujú.
17. Dieťa so špeciálnymi výchovno-vzdelávacími potrebami alebo žiak so špeciálnymi výchovno-vzdelávacími potrebami má právo používať pri výchove a vzdelávaní špeciálne učebnice a špeciálne didaktické a kompenzačné pomôcky; nepočujúcim deťom a žiakom sa zabezpečuje právo na vzdelávanie s použitím posunkovej reči nepočujúcich ako ich prirodzeného komunikačného prostriedku; nevidiacim deťom a žiakom sa zabezpečuje právo na výchovu a vzdelávanie s použitím Braillovho písma; deťom a žiakom s narušenou komunikačnou schopnosťou sa zabezpečuje právo na výchovu a vzdelávanie prostredníctvom náhradných spôsobov dorozumievania.
18. **Žiak** **je povinný**
19. Neobmedzovať svojím konaním práva ostatných osôb zúčastňujúcich sa výchovy a vzdelávania
20. Dodržiavať školský poriadok školy a ďalšie vnútorné predpisy školy alebo školského zariadenia
21. Chrániť pred poškodením majetok školy alebo školského zariadenia a majetok, ktorý škola alebo školské zariadenie využíva na výchovu a vzdelávanie
22. Chrániť pred poškodením učebnice, učebné texty a učebné pomôcky, ktoré im boli bezplatne zapožičané
23. Pravidelne sa zúčastňovať na výchove a vzdelávaní, ak tento zákon neustanovuje inak
24. Konať tak, aby neohrozoval svoje zdravie a bezpečnosť, ako aj zdravie a bezpečnosť ďalších osôb zúčastňujúcich sa na výchove a vzdelávaní
25. Ctiť si ľudskú dôstojnosť svojich spolužiakov a zamestnancov školy alebo školského zariadenia
26. Rešpektovať pokyny zamestnancov školy alebo školského zariadenia, ktoré sú v súlade so všeobecne záväznými právnymi predpismi, vnútornými predpismi školy a dobrými mravmi
27. Zúčastňovať sa mimoškolských aktivít, na ktoré sa prihlásil
28. Vyjadrovať svoj názor vždy slušným spôsobom
29. Akékoľvek ubližovanie spolužiakom a náznaky šikanovania medzi spolužiakmi ihneď hlásiť triednemu učiteľovi, výchovnému poradcovi alebo vedeniu školy
30. Zákonný zástupca má právo vybrať pre svoje dieťa školu alebo školské zariadenie, ktoré poskytuje výchovu a vzdelávanie podľa tohto zákona, zodpovedajúce schopnostiam, zdravotnému stavu, záujmom a záľubám dieťaťa, jeho vierovyznaniu, svetonázoru, národnosti a etnickej príslušnosti; právo na slobodnú voľbu školy alebo školského zariadenia možno uplatňovať v súlade s možnosťami výchovno-vzdelávacej sústavy.
31. **Zákonný** **zástupca žiaka alebo zástupca zariadenia má právo**
32. Žiadať, aby sa v rámci výchovy a vzdelávania v škole alebo v školskom zariadení poskytovali deťom a žiakom informácie a vedomosti vecne, v súlade so súčasným poznaním sveta a v súlade s princípmi a cieľmi výchovy a vzdelávania podľa zákona č. 245/2008
33. Oboznámiť sa s výchovno-vzdelávacím programom školy alebo školského zariadenia a školským poriadkom
34. Byť informovaný o výchovno-vzdelávacích výsledkoch svojho dieťaťa
35. Na poskytnutie poradenských služieb vo výchove a vzdelávaní svojho dieťaťa
36. Zúčastňovať sa výchovy a vzdelávania po predchádzajúcom súlade riaditeľa školy alebo školského zariadenia
37. Vyjadrovať sa k výchovno-vzdelávaciemu programu školy alebo školského zariadenia prostredníctvom orgánov školskej samosprávy
38. Byť prítomný na komisionálnom preskúšaní svojho dieťaťa po predchádzajúcom súhlase riaditeľa školy
39. Vybrať pre svoje dieťa školu alebo školské zariadenie, ktoré poskytuje výchovu a vzdelávanie zodpovedajúce schopnostiam, zdravotnému stavu, záujmom a záľubám dieťaťa, jeho vierovyznaniu, svetonázoru, národnosti a etnickej príslušnosti; právo na slobodnú voľbu školy alebo školského zariadenia možno uplatňovať v súlade s možnosťami výchovno-vzdelávacej sústavy.
40. Požiadať o uvoľnenie žiaka z vyučovania podľa pravidiel tohto školského poriadku.
41. Voliť a byť volený do rady školy
42. **Zákonný** **zástupca žiaka alebo zástupcu zariadenia je povinný**
43. Vytvoriť pre dieťa podmienky na prípravu na výchovu a vzdelávanie v škole a na plnenie školských povinností
44. Dodržiavať podmienky výchovno-vzdelávacieho procesu svojho dieťaťa určené školským poriadkom
45. Dbať na sociálne a kultúrne zázemie dieťaťa a rešpektovať jeho špeciálne výchovno-vzdelávacie potreby
46. Informovať školu alebo školské zariadenie o zmene zdravotnej spôsobilosti jeho dieťaťa, jeho zdravotných problémoch alebo iných závažných skutočnostiach, ktoré by mohli mať vplyv na priebeh výchovy a vzdelávania
47. Nahradiť škodu, ktorú žiak úmyselne zavinil
48. Prihlásiť svoje dieťa na plnenie povinnej školskej dochádzky
49. Na vyzvanie riaditeľa školy sa osobne zúčastniť prejednávania závažných otázok týkajúcich sa výchovy a vzdelávania žiaka

**Čl. I.**

**Dochádzka žiakov do školy**

1. Zákonný zástupca dieťaťa alebo zástupca zariadenia je povinný prihlásiť dieťa naplnenie povinnej školskej dochádzky a dbať na to, aby dieťa dochádzalo do školy pravidelne a včas, ak mu nezabezpečí inú formu vzdelávania podľa tohto zákona; dôvody neprítomnosti dieťaťa na výchove a vzdelávaní doloží dokladmi v súlade so školským poriadkom.
2. Ak sa dieťa alebo žiak nemôže zúčastniť na výchove a vzdelávaní v škole alebo v školskom zariadení, ***jeho zákonný zástupca alebo zástupca zariadenia je povinný oznámiť škole alebo školskému zariadeniu bez zbytočného odkladu príčinu jeho neprítomnosti.*** **Za dôvod** ospravedlniteľnej neprítomnosti dieťaťa alebo žiaka **sa uznáva najmä choroba, prípadne lekárom nariadený zákaz dochádzky do školy, mimoriadne nepriaznivé poveternostné podmienky alebo mimoriadne udalosti v rodine alebo účasť dieťaťa alebo žiaka na súťažiach.**
3. Neprítomnosť maloletého dieťaťa alebo žiaka, ktorá **trvá najviac tri** po sebe nasledujúce vyučovacie dni z dôvodu choroby, ospravedlňuje jeho zákonný zástupca; vo výnimočných a osobitne odôvodnených prípadoch škola môže vyžadovať lekárske potvrdenie o chorobe dieťaťa alebo žiaka alebo iný doklad potvrdzujúci odôvodnenosť jeho neprítomnosť. **Ak neprítomnosť dieťaťa alebo žiaka z dôvodu ochorenia trvá dlhšie ako tri po sebe nasledujúce vyučovacie dni, predloží dieťa, žiak, jeho zákonný zástupca alebo zástupca zariadenia potvrdenie od lekára.**
4. Žiak je povinný dochádzať na vyučovanie a ostatné podujatia školy pravidelne a dochvíľne.
5. Ak žiak chýba na vyučovaní z vopred známych dôvodov, je povinný oznámiť to včas triednemu učiteľovi. Ak ostal doma pre vopred známu príčinu bez oznámenia, triedny učiteľ nemusí vymeškané hodiny ospravedlniť.
6. Na vymeškanie **jednej vyučovacej hodiny** dáva súhlas príslušný vyučujúci, na **viac hodín alebo jeden vyučovací deň** triedny učiteľ, na **dva a viac dní** dáva súhlas riaditeľ školy.
7. Ak žiak zostane doma pre nepredvídanú príčinu, **rodičia sú povinní** oznámiť triednemu učiteľovi príčinu neprítomnosti do 24 hodín.
8. Každú neúčasť na vyučovaní je žiak povinný ospravedlniť hodnoverným dokladom alebo písomným ospravedlnením zákonného zástupcu žiaka. Písomné ospravedlnenie musí byť odovzdané triednemu učiteľovi **do 7 pracovných dní**, inak sa hodiny považujú za neospravedlnené.
9. **Za 6 neospravedlnených hodín v priebehu polroka** bude žiak potrestaný zníženou známkou so správania na stupeň 2, **za 12 neospravedlnených hodín v priebehu polroka** zníženou známkou na stupeň 3 a podaním oznámenia na rodičov.
10. Ak žiak vymešká v priebehu polroka 40% z vyučovacích hodín na jednotlivých predmetoch, musí robiť z daných predmetov komisionálne skúšky, ktoré rozhodnú o jeho ďalšom zotrvaní v uvedenom ročníku.

**Čl. II**

**Príchod žiakov do školy**

1. Žiaci na vyučovanie prichádzajú tak, aby pred začiatkom hodiny boli na svojom mieste s pripravenými učebnými pomôckami. Na vyučovanie žiaci prichádzajú o 7.30 hod. Na popoludňajšie vyučovanie a záujmovú činnosť prichádzajú 5 min. pred začiatkom vyučovania – činnosti, počkajú na príchod vyučujúceho, ktorý žiakov vpustí do budovy a odvedie do príslušnej učebne.
2. Žiaci, ktorí prídu skôr, ako je stanovená doba, najskôr o 7,00 hod., sa zhromažďujú v I.triede ZŠ. II.trieda ZŠ sa otvára o 7,30 hod. Dozor konajúci pedagóg môže II.triedu otvoriť aj skôr, ak to bude vyžadovať konkrétna aktivita žiakov s pedagógom.
3. Športové aktivity v telocvični a na ihrisku pred vyučovaním aj počas prestávok, môžu prebiehať len pod dohľadom pedagóga.
4. Budova školy sa ráno uzavrie o 8,00 hod. Budovu zatvára a otvára upratovačka MŠ.
5. V prípade neskoršieho príchodu je žiak po zazvonení na zvonček pri vchode do školy vpustený do budovy školy už bez dospelej osoby, ktorá ho doprevádza. Budovu otvára a zatvára upratovačka MŠ. Pri neskorých príchodoch treba byť trpezliví a počkať na otvorenie budovy, pretože upratovačka MŠ má inú činnosť.
6. Žiak si pred vstupom do budovy školy dôkladne očistí obuv, v priestoroch na to určených sa preobuje do zdravotne nezávadnej obuvi – bez čiernej podrážky a uloží si topánky pod skrinku. V tejto obuvi sa žiaci nemôžu pohybovať mimo budovy školy.
7. V čase nepriaznivého počasia nie je dovolené do budovy školy vstupovať s kočíkom.
8. Do školy žiaci môžu prísť aj na bicykli, ktorý si uzamknú v stojane pri bočnom vchode. Nie je dovolené bicykel, kolobežku umiestniť v chodbe školy.

**Čl. III**

**Správanie žiakov na vyučovaní, bezpečnosť a ochrana zdravia žiakov**

1. Žiak je povinný správať sa v škole slušne, dbať na pokyny pedagogických pracovníkov a ostatných zamestnancov školy, podľa svojich schopností sa svedomito pripravovať na vyučovanie a dodržiavať školský poriadok.
2. Žiak prichádza na vyučovanie a na všetky školské podujatia včas, riadne pripravený, so všetkými učebnými pomôckami, ktoré podľa rozvrhu potrebuje na vyučovanie. Veci potrebné na hodinu si žiak pripraví cez prestávku. Ostatné veci má v aktovke, ktorá je zavesená alebo uložená vedľa lavice z vnútornej strany.
3. Každý žiak má triednym učiteľom presne určené miesto v zasadacom poriadku, ktoré nesmie voľne meniť.
4. Na začiatku vyučovacej hodiny každý sedí na svojom mieste a v tichosti očakáva príchod učiteľa.
5. Žiak na vyučovaní sedí slušne, pozorne sleduje učiteľov výklad i odpovede žiakov, svedomito a aktívne pracuje, nenašepkáva, neodpisuje a nevyrušuje.
6. Ak chce žiak odpovedať alebo sa vyučujúceho niečo opýtať, hlási sa zdvihnutím ruky.
7. Ak sa žiak na vyučovanie nepripravil alebo nemá domácu úlohu, ospravedlní sa vyučujúcemu pred začiatkom hodiny a uvedie dôvod. Vyučujúci zváži dôvody ospravedlnenia. Zabúdanie a vypracovávanie si domácich úloh si rieši vyučujúci v rámci hodnotenia daného predmetu. Domáce úlohy si žiaci vypracúvajú doma a neodpisujú ich v škole.
8. Ak si žiak zabudne pomôcky, žiacku knižku, domácu úlohu, dostáva mínusku do motivačného obrázka z daného predmetu (podľa zváženia učiteľa – učiteľ nemusí zapísať mínusku, ak sa žiak na začiatku hodiny ospravedlní a má na to závažný dôvod). Za 3 mínusky mu vyučujúci zapíše päťku alebo poznámku do klasifikačného záznamu a do žiackej knižky.
9. Žiak môže opustiť triedu, ihrisko alebo pracovné miesto len so súhlasom vyučujúceho.
10. Žiak udržiava svoje miesto v čistote a poriadku.
11. Manipulovať s oknami, roletami, svetelnými vypínačmi a didaktickou technikou umiestnenou v učebniach môžu žiaci len so súhlasom učiteľa. **Pri poškodení škodu hradí rodič, resp. zákonný zástupca nezodpovedného žiaka a ak sa nezistí vinník škodu nahradí kolektív triedy.**
12. Nie je dovolené z okien vyhadzovať von papiere a iné odpadky.
13. Do školy je neprípustné nosiť predmety, ktoré žiak na vyučovaní nepotrebuje. Ak vyučujúci takýto predmet zistí, žiakovi ho odoberie a vráti rodičom. Klenoty a väčšie sumy peňazí nosí žiak do školy na vlastnú zodpovednosť. Pri ich odcudzení škola nebude robiť žiadne opatrenia.
14. Žiaci oznamujú triednemu učiteľovi, vyučujúcemu alebo dozor konajúcemu pedagogickému zamestnancovi nedostatky a závady, ktoré by mohli ohroziť bezpečnosť alebo zdravie pri činnosti žiakov. Ide o závady na elektrickom vedení, zariadení priestorov školy, telocvičnom náradí a pod.
15. Žiaci dodržiavajú všetky organizačné pokyny pedagogických pracovníkov, ktorí sú poverení dozorom pri exkurziách, školských výletoch, plaveckých výcvikoch, školy v prírode, bežkovaní, bicyklovaní, korčuľovaní, cvičení a ostatných organizovaných akciách.
16. Pre spoločné zájazdy tried, plavecký výcvik, exkurzie, školy v prírode, bežkovanie, bicyklovanie, korčuľovanie, cvičenia a ostatné organizované akcie platí tento školský poriadok a ďalšie bezpečnostné predpisy, s ktorými sú žiaci pred akciou poučení.
17. Žiaci majú **počas vyučovania zakázané používať mobilné telefóny a mať ich zapnuté (vyhláška o základnej škole)**. V prípade nerešpektovania tohto zákazu, učiteľ zapíše žiakovi poznámku do žiackej knižky o porušení školského poriadku. Výnimku tvorí žiadosť rodiča napísaná v slovníčku (ide o špecifické prípady). Vyučujúci v tomto prípade má mobilný telefón žiaka na svojom stole a po poslednej vyučovacej hodine mu ho odovzdá.
18. **Žiaci majú počas vyučovacej hodiny zakázané používať prostriedky multimediálnej techniky (MP3, MP4 prehrávače, iPod., fotoaparáty, ...).**
19. Keď stúpi do triedy dospelá osoba, žiaci prestanú pracovať, stíchnu a pokračujú na pokyn učiteľa.
20. Všetky písomnosti a potvrdenia si žiaci vybavujú výlučne prostredníctvom triedneho učiteľa.
21. Na školských vychádzkach, exkurziách, výletoch, lyžiarskom a plaveckom výcviku dodržiavajú pokyny vedúceho učiteľa a ostatných pedagogických zamestnancov. Dodržiavajú určené termíny miesta a času sústredenia.
22. Oslovenie a pozdravy:
* žiak zásadne zdraví všetkých zamestnancov školy
* žiak oslovuje všetkých pracovníkov školy pán/pani.

**Čl. IV**

**Správanie sa žiakov cez prestávky, počas presunu do odborných učební**

1. Cez malé prestávky sa žiaci zdržiavajú v učebni.
2. V čase nepriaznivého počasia po 1. vyučovacej hodine si žiaci odložia svoje osobné veci, umyjú si ruky a v lavici sa nadesiatujú. Poriadia si svoje miesto a pripravia sa na nasledujúcu vyučovaciu hodinu. Môžu pod dohľadom pedagóga ísť do telocvične.
3. V čase priaznivého počasia po 1. vyučovacej hodine sa žiaci pripravia na nasledujúcu hodinu, urobia poriadok a idú sa prezuť. Nastúpia si k strednému vchodu školy a čakajú na dozor konajúceho učiteľa. S ním idú na veľkú prestávku na dvor. Nadesiatujú sa a majú možnosť hrať loptové hry na školskom ihrisku. O priaznivosti počasia rozhodnú pedagógovia po vzájomnej dohode. Týždenníci upozornia učiteľa na vyvetranie, okno otvára a zatvára výlučne len dospelá osoba, zotrú tabuľu na mokro a pripravia triedu na ďalšie vyučovanie. Po upozornení dozor konajúcich učiteľov žiaci odchádzajú do tried.
4. Papiere a rôzne odpadky odhadzujú žiaci do košov. Je zakázané rozhadzovať odpadky po chodbách, záchodoch, hádzať ich do záchodových mís a umývadiel.
5. Žiaci triedia odpad na:

- biologický – ktorý odnášajú týždenníci po poslednej vyučovacej hodine do kompostoviska,

- plasty – ktorý odnášajú týždenníci po poslednej vyučovacej hodine do žltej nádoby pred školou,

- papier – ktorý odnáša triedny učiteľ z triedy po naplnení nádoby do pivnice na miesto určené na zber,

- ostatný – ktorý odnáša upratovačka ZŠ do zelenej nádoby pred školou.

1. Cez prestávku chodia určení žiaci po pomôcky.
2. Pred hodinou TSV žiaci majú svoje veci poukladané na stoličke a preoblečení sa presunú do telocvične, kde ich čaká vyučujúci.
3. Pred hodinou flauty, VYV, HUV sa žiaci presunú do učebne, kde ich čaká vyučujúci.
4. Žiaci chodia na WC cez prestávky. Vo výnimočných prípadoch vyučujúci môže pustiť žiaka na WC aj cez vyučovaciu hodinu, ale len po jednom.
5. Žiaci sa na WC správajú tak, aby neobmedzovali ostatných spolužiakov. Nie sú hluční, nepoužívajú hanlivé slová, neotvárajú dvere na toalete bez zaklopania, trpezlivo čakajú na poradie. Po použití toalety utrú dosku papierom, ak je to potrebné a spláchnu. Umyjú si ruky mydlom a vodou.
6. Ak je voda na podlahe, upozornia na to vyučujúceho. Ten vodu utrie mopom v umyvárke. Kto vidí spadnutý uterák, zavesí ho.
7. Toaletu používajú žiaci po jednom, nie je prístupné, aby hlavne chlapci vykonávali malú potrebu dvaja a viacerí do jeden misy.
8. Za poriadok na toalete počas vyučovania zodpovedá vyučujúci, keď vykonáva dozor nad žiakmi (prestávka a vyučovanie).
9. Z bezpečnostných dôvodov nie je dovolené v areáli školy používať skejty, jazdiť na bicykloch a akýchkoľvek dopravných prostriedkoch.

**Čl. V**

**Školské úrazy**

Každý úraz či poranenie, ku ktorým dôjde počas vyučovania vo všetkých školských priestoroch (trieda, chodba, WC, školský klub, telocvičňa, školský dvor, školské ihrisko) sú žiaci povinní nahlásiť ihneď, ak im to dovoľuje zdravotný stav, vyučujúcemu alebo triednemu učiteľovi. Úrazy alebo poškodenia zdravia nahlásené v iný deň, ako sa stal úraz alebo poškodenie zdravia, sa nepovažujú za školské úrazy, pokiaľ sa svedecky a hodnoverne nepreukáže opak.

**Čl. VI**

**Stravovanie v školskej jedálni a dotácia k stravovacím návykom**

1. V školskej jedálni sa stravujú žiaci na základe prihlášky na stravovanie podpísanej zákonným zástupcom.
2. Na pokyn vyučujúceho poslednej vyučovacej hodiny idú žiaci do I.triedy, odkiaľ ich vychovávateľka odvedie na WC vykonať potrebu, umyť ruky a idú do jedálne. Tam má každý svoje miesto. Na pokyn vychovávateľky žiaci opúšťajú jedáleň a idú na ďalšiu činnosť do triedy alebo ŠKD.
3. Žiaci sú povinní zaplatiť stravné lístky do dvadsiateho dňa v mesiaci za nesledujúci mesiac.
4. Žiak ZŠ má nárok na dotáciu k stravovacím návykom iba v prípade, ak sa zúčastní výchovno-vzdelávacieho procesu v škole (aspoň 1 hodinu) a odoberie prihlásený obed.
5. Vedúca ŠJ prihlási žiaka na stravovanie po zaplatení stravného a réžie a pripísaní platby na účet ŠJ (pri akýchkoľvek problémoch zákonný zástupca VOPRED kontaktuje vedúcu ŠJ).
6. V prípade akejkoľvek neprítomnosti žiaka na výchovno-vzdelávacom procese v škole je povinnosťou zákonného zástupcu odhlásiť žiaka deň vopred do 16.hodiny písomne do zošita, v prípade náhleho ochorenia ráno do 7,30h telefonicky 048/4183340.
7. Za včas neodhlásenú stravu sa dotácia k stravovacím návykom neposkytuje, zákonný zástupca je povinný na základe výzvy riaditeľky školy celkovú výšku nákladov na nákup potravín na jedno jedlo podľa vekových kategórií stravníkov uhradiť v plnej výške. (V prvý deň choroby je možné neodhlásenú stravu odobrať v čase 11,15-11,30h, ale na túto sa dotácia nevzťahuje.)
8. Réžiu uhrádza zákonný zástupca mesačne, ak sa žiak zúčastnil na výchovno-vzdelávacom procese v škole aspoň 1 hodinu od prvého do posledného dňa v danom mesiaci a odobral obed.
9. V prípade nevhodného správania sa žiaka v školskej jedálni môže byť tento žiak zo školského stravovania vylúčený.

**Čl. VII.**

**Odchod žiakov zo školy**

1. Po skončení poslednej vyučovacej hodiny si každý žiak uloží svoje veci do aktovky, vyčistí si svoje miesto a okolie od papierov a iných nečistôt. Na pokyn týždenníkov si doupratuje svoje miesto.
2. Na pokyn vyučujúceho poslednej vyučovacej hodiny žiaci, ktorí sa nestravujú v školskej jedálni, sa prezujú a vyučujúci poslednej vyučovacej hodiny je zodpovedný za vypravenie tohto žiaka domov. Zodpovedá za otvorenie a zavretie budovy školy.
3. Po vyučovaní idú žiaci ihneď domov alebo do ŠKD. Zdržiavať sa bez dozoru v budove školy nie je dovolené. Za otváranie a zatváranie budovy po vyučovaní je zodpovedná vychovávateľka.
4. Budova školy je zatvorená do 15,00 hod.
5. Ak má žiak zdravotné problémy, pre ktoré by chcel ísť domov, oznámi túto skutočnosť triednemu učiteľovi. Triedny učiteľ informuje zákonného zástupcu žiaka a vyzve ho na vyzdvihnutie žiaka zo školy. Žiak môže odísť bez doprovodu zákonného zástupcu zo školy skôr ako sa ukončí vyučovanie s písomným alebo s telefonickým súhlasom zákonného zástupcu.
6. Budova školy sa zatvára o 16,45 hod.

**Čl. VIII**

**Starostlivosť o školské zariadenie a učebnice**

1. Žiak je povinný šetriť školskú budovu, všetko vonkajšie a vnútorné zariadenie. Akékoľvek poškodenie z nedbanlivosti alebo úmyselné poškodenie je žiak povinný v plnej miere uhradiť.
2. Žiak je povinný šetriť učebnice a školské potreby, udržiavať v poriadku a v čistote svoje miesto, triedu a iné školské priestory, chrániť majetok pred poškodením.
3. Ak žiak v priebehu školského roka poškodí učebnicu o viac ako 20%, musí cenu učebnice uhradiť. Ak učebnicu stratí, musí ju zaplatiť ako novú.
4. Kolektívy tried sa v kmeňových triedach starajú o estetickú úpravu učebne a sústavnú kontrolu stavu žiackeho nábytku (stoličky, stoly) a ostatného inventáru učebne. Zistené závady týždenníci okamžite nahlásia triednemu učiteľovi, ktorý ich zapíše do knihy závad.
5. Ak žiak prechádza z jednej školy na druhú, učebnice odovzdá škole, z ktorej odchádza.

**Čl. IX**

**Starostlivosť o zovňajšok**

1. Žiak musí byť v škole a na všetkých školských a mimoškolských podujatiach oblečený čisto a veku primerane.
2. Zo zdravotných dôvodov nie je povolené používať v škole ako prezúvky tenisky a cvičky.
3. Každý žiak je povinný na začiatku školského roka priniesť toaletné potreby (mydlo, toaletný papier, vreckovky a servítky do ŠJ), ktoré používa počas roka.
4. Na hodiny VYV, PVC a TSV si nosí vhodný pracovný a športový úbor.

**Čl. X**

**Správanie sa žiakov mimo školy**

1. Žiak je povinný slušne sa správať i v čase mimo vyučovania. Nepoškodzuje verejný a súkromný majetok.
2. Žiak nesmie fajčiť, používať alkohol a iné návykové látky a navštevovať veku neprimerané podujatia a zariadenia.
3. Vo večerných hodinách sa môže zdržiavať mimo domu len v sprievode rodičov.

**Čl. XI**

**Triedna samospráva žiakov**

Týždenníkov určuje vždy triedny učiteľ v pondelok. Sú dvaja a ich mená zapíše do triednej knihy.

**Povinnosti týždenníkov:**

* Pred vyučovaním zotrú tabuľu, pripravia kriedu a iné potreby na vyučovanie.
* Na začiatku dňa hlásia neprítomných.
* Pred každou vyučovacou hodinou skontrolujú pripravené pomôcky spolužiakov na lavici.
* Na pokyn vyučujúceho kontrolujú, či majú spolužiaci domácu úlohu.
* Počas prestávky Mňam-ham kontrolujú triedený odpad a po poslednej vyučovacej hodine ho odnášajú na určené miesta.
* Oznámia po 10 minútach riaditeľovi školy neprítomnosť vyučujúceho.
* Cez prestávku čistia tabuľu.
* Po skončení vyučovania upozorňujú spolužiakov na neporiadok a dozrú, aby si každý svoj priestor poriadil. Zotrú tabuľu, uložia špongiu, kriedu a ostatné pomôcky, prekontrolujú uzávery vody a vypnutie počítačov, interaktívnej tabule a iných elektrických spotrebičov.

**Čl. XII**

**Školský klub detí**

1. Žiak je do ŠKD prijatý na základe zápisného lístka vyplneného rodičmi a po uhradení stanoveného poplatku.
2. Činnosť v ŠKD je od skončenia vyučovania na I. stupni v ZŠ do ukončenia podľa rozvrhu ŠKD na daný školský rok.
3. Ak má žiak odísť zo ŠKD v iný čas ako je uvedený na zápisnom lístku, musia to rodičia oznámiť vychovávateľke **písomne** alebo poslať po žiaka zákonného zástupcu alebo splnomocnenú osobu. Vo výnimočných prípadoch oznámi zákonný zástupca vychovávateľke túto skutočnosť telefonicky.
4. Na žiaka v ŠKD sa vzťahuje v plnom rozsahu Školský poriadok – časť „Povinnosti žiakov“, Čl. IV. – XI.
5. Používanie mobilných telefónov je počas ŠKD zakázané. Žiaci majú telefóny na učiteľskom stole, v čase ŠKD sú zapnuté.
6. Pri nedodržiavaní školského poriadku môže byť žiak zo ŠKD vylúčený.

**Čl. XIII**

**Hodnotenie žiakov**

Žiaci sa hodnotia na základe Metodického pokynu č.22/2011 na hodnotenie žiakov základnej školy.

Žiaci so ŠVVP sa hodnotia podľa odporúčania centra špeciálno-pedagogického poradenstva a prevencie.

Hodnotenie je hlbšie rozpracované v školskom vzdelávacom programe.

**Čl. XIV**

**Záverečné ustanovenie**

1. Zmeny a doplnky Školského poriadku schvaľuje RŠ po prerokovaní v pedagogickej rade a v rade školy.
2. Triedni učitelia sú povinní oboznámiť so Školským poriadkom žiakov školy ako aj ich zákonných zástupcov.
3. Školský poriadok nadobúda účinnosť od 1.9.2019.

V Malachove 28.8.2019 Mgr. Katarína Cholvádová

 *riaditeľka školy*

**Dodatok k pracovnému a školskému poriadku 1.10.2014**

*Interné dohodnuté pravidlá:*

1. Na vyučovaní žiak neobmedzuje spolužiakov vykrikovaním, prechádzaním sa po triede, umývaním rúk, šuchotaním.
2. Na WC chodí žiak cez prestávku, vo výnimočných prípadoch sa od vyučujúceho pýta počas vyučovania. Vyučujúci zváži nutnosť potreby.
3. Na WC chodí pomaly, po potrebe spláchne, ak treba, utrie po sebe dosku a umyje si ruky.
4. Vyučujúci kontroluje stav na WC, na pomoc si prizýva službu.
5. Cez desiatovú prestávku žiaci desiatujú vo svojej lavici nad obrúskom, z ktorého omrvinky vytrasú do koša. Udržujú si okolo seba poriadok. Neprechádzajú sa s jedlom ani s pitím po koberci. Dbajú na poriadok okolo koša, umývadla. Vyučujúci dôsledne sleduje a usmerňuje žiakov.
6. Vyučujúci po každej vyučovacej hodine kontroluje poriadok žiakov a usmerňuje ich.
7. V priestoroch školy sa žiaci správajú kľudne, učiteľ spozoruje každý náznak agresivity, bitky a zamedzí jej vzniku.
8. Vyučujúci vedie žiakov k úcte k spolužiakom aj k dospelým, učí ich hľadať na druhých kladné vlastnosti, za ktoré si môžeme daného človeka vážiť.
9. Vyučujúci vytvára kľudovú, pokojnú atmosféru, bez časových stresov.
10. V počítačovej učebni vyučujúci dbá na dodržiavanie všetkých bezpečnostných pravidiel (nezapína svojvoľne počítače, nemanipulovať s elektrickými zásuvkami, dať pozor na elektrické šnúry, ...).
11. Žiaci nesmú manipulovať s elektrospotrebičmi.
12. Žiaci neberú z nástenky magnetky ani špendlíky bez príkazu vyučujúceho.
13. Pri premiestňovaní žiakov z triedy do triedy, do telocvične vyučujúci, ktorý skončil hodinu dá žiakov nastúpiť v triede a počas prvého týždňa ich naučí sa v tichosti premiestniť.
14. Počas vyučovacej hodiny a činnosti ŠKD sa žiak nesmie svojvoľne pohybovať po budove školy.
15. Žiaci vstupujú do telocvične pod dozorom pedagóga, posadia sa na lavičky a čakajú na pokyny. Nesmú svojvoľne používať telocvičné náradie ani sa vešať na rebriny.
16. Vyučujúci odovzdáva triedu ďalšiemu vyučujúcemu upratanú, žiakov upozorní na nasledujúcu hodinu.
17. Posledný vyučujúci v triede – ŠKD necháva triedu upratanú, veci zbalené a odovzdá deti vychovávateľke.
18. Vyučujúci v druhej triede po vyučovaní zodpovedá za poriadok, odvádza žiakov so školskými taškami do ŠKD a zamyká triedu.
19. Vyučujúci je dôsledný v dodržiavaní dohodnutých pravidiel a určuje žiakom hranice, mantinely, dokiaľ môžu zájsť a čo je neprípustné.
20. Žiaci vyučujúcemu vykajú.
21. Počas ŠKD žiaci dodržujú pravidlá ŠKD.
22. Pri prekročení hraníc nesie žiak následky (podľa stupňov pokarhania).
23. Pri nedodržaní pravidiel zo strany pedagóga to bude považované za porušenie pracovnej disciplíny, kde zamestnávateľ vyvodí dôsledky podľa Zákonníka práce.

V Malachove 1.10.2014 Mgr. Katarína Cholvádová

*riaditeľka ZŠ s MŠ*